Nog lafenis vir Kaapstad voorspel | Netwerk24
Nog lafenis vir Kaapstad voorspel
Deur Jackie Kruger 16 Januarie 2021 07:20
Kapenaars kan Saterdag nog hul sambrele byderhand hou omdat dat daar 'n redelike kans is dat ligte reën sal uitsak. Volgens die Suid-Afrikaanse Weerdiens is die kans op reën 30%. Die maksimum temperatuur sal sowat 24 °C wees.
Sondag sal dit na verwagting aanvanklik deels bewolk wees. Die maksimum temperatuur sal 25 °C wees, volgens die Weerdiens.
Volgens die Facebookgroep Reënval in SA het dit Vrydagoggend lekker gereën op plekke soos die Strand, Bellville, Pinelands, Plumstead, Stellenbosch, Wellington en die Paarl.
In die Oos-Kaap het onder meer Uitenhage goeie reën gehad.
In die Suid-Kaap was dit Vrydag deels bewolk op plekke soos Sedgefield en George. Volgens 'n inskrywing op Reënval in SA het 'n storm Vrydagoggend agter die Outeniekwaberge in die omgewing van George verby beweeg.
Vir Saterdag word geen reën vir George voorspel nie, maar Sondag is die kans 30%. Die maksimum temperatuur in George en omstreke sal Saterdag 24 °C wees en 23 °C Sondag.
Geen reën word die naweek vir Oudtshoorn voorspel nie. Die kwik sal Saterdag tot 30 °C styg en 32 °C Sondag.
Meiringspoort is Dinsdagaand vir verkeer gesluit na oorstromings by Klaarstroom. Die pad is Woensdag oopgestel vir verkeer, maar Donderdagoggend weer gesluit vir opruimingswerk na nog reën. Daar was Donderdag ook donderstorms in Herold tussen George en Oudtshoorn.